ครม.เงียบเหงา! 9 รมต.ลาพรึบ “บิ๊กตู่” นั่งหัวโต๊ะทบทวนแผน “สงกรานต์”
“พล.อ.ประยุทธ์ จันทร์โอชา” นั่งหัวโต๊ะประชุม ครม.วันนี้ ท่ามกลางบรรยากาศเงียบเหงา เนื่องจากมีรัฐมนตรี ลาประชุม 9 คน ขณะเดียวกัน นายกฯได้ขอบคุณโพลอันดับ 1 ประชาชนชวนเล่นน้ำ
“บิ๊กตู่” นำประชุมครม.เงียบเหงา หลังรัฐมนตรีลาพรึบ 9 คนเตรียมทบทวนแผน “สงกรานต์”
11 เม.ย. 2566

พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธาน การประชุมครม.รักษาการ  โดยก่อนการประชุม นายอิทธิพล คุณปลื้ม รัฐมนตรีว่าการกระทรวงวัฒนธรรม และคณะผู้บริหาร เข้าพบนายกรัฐมนตรี เพื่อรณรงค์เนื่องในประเพณีสงกรานต์ ประจำปี 2566 “สืบสานสงกรานต์วิถีไทย ร่วมสานใจ สู่สากล”
ทั้งนี้ ผู้สื่อข่าวถามนายกรัฐมนตรี ถึงผลสำรวจความคิดเห็นประชาชน ที่อยากรดน้ำสงกรานต์มากที่สุด เป็นอันดับ 1 พล.อ.ประยุทธ์ กล่าวว่า ขอบคุณ และจะหาโอกาสให้ได้รดน้ำ โดยตนจะไปทำบุญ พร้อมทั้งขอบคุณคนที่ให้กำลังใจนายกฯ ขอบคุณน้ำใจไมตรีที่มีให้กับตน ขอให้สิ่งเรานี้เกิดขึ้นเรื่อยๆต่อไปในสังคมไทย อย่ารังเกียจกันเลย เพราะประเทศชาติสำคัญที่สุด และช่วงวันหยุดสงกรานต์นี้ ตนก็จะเดินทางไปทำบุญไหว้พระก่อน
ขณะที่ทำเนียบรัฐบาล เตรียมจัดงานสืบสานวัฒนธรรมประเพณีสงกรานต์ ประจำปี 2566 ในวันที่ 12 เม.ย.นี้ โดยพล.อ.ประยุทธ์ พร้อมครม. และคู่สมรส รวมทั้งข้าราชการระดับสูงภายในทำเนียบรัฐบาล จะร่วมพิธีเจริญพระพุทธมนต์ สรงน้ำพระพุทธรูป และเปิดให้รัฐมนตรี และข้าราชการรดน้ำขอพร นายกฯและภริยา เพื่อความเป็นสิริมงคลเนื่องในเทศกาลสงกรานต์ ที่ตึกภักดีบดินทร์ ทำเนียบรัฐบาล.
สำหรับวาระครม.วันนี้มีหลายเรื่องที่น่าสนใจ โดยจะพิจารณารับทราบ รายงานประจําปีคณะกรรมการพัฒนาการบริหารงานยุติธรรมแห่งชาติ ปีงบประมาณ พ.ศ. 2565 และรายงานความคืบหน้าในการดําเนินการตามแผนการปฏิรูปประเทศ (เดือนตุลาคม – ธันวาคม 2565)
นอกจากนี้ยังเตรียมรับทราบ รายงานสรุปผลการเข้าร่วมการประชุมใหญ่ คณะกรรมการนโยบายด้านกฎหมาย (Regulatory Policy Committee – RPC) ครั้งที่ 27 ขององค์การเพื่อความร่วมมือทางเศรษฐกิจและการพัฒนา (OECD) และการดำเนินการที่เกี่ยวข้อง รายงานผู้ตรวจการแผ่นดิน ประจําปีงบประมาณ พ.ศ. 2565
สรุปผลการประชุมคณะกรรมการติดตามการดําเนินงานตามนโยบายรัฐบาลและรับทราบร่างประกาศกระทรวงมหาดไทย เรื่อง การให้ใช้บังคับผังเมืองรวมชุมชน ทองผาภูมิ จังหวัดกาญจนบุรี พ.ศ. ….
ร่างระเบียบสํานักนายกรัฐมนตรี ว่าด้วยการเรี่ยไรของหน่วยงานของรัฐ พ.ศ. ….
พร้อมพิจารณาการของบกลาง เพื่อชดเชยการเปลี่ยนแปลงอัตราแลกเปลี่ยนในการชําระค่าหุ้น เพิ่มทุนแบบสามัญและเฉพาะเจาะจงของกลุ่มธนาคารโลก ปี 2561
อีกทั้งยังพิจารณาการเสนอรายการมรดกร่วม เคบายา (Kebaya) เป็นรายการตัวแทนมรดก วัฒนธรรมที่จับต้องไม่ได้ของมนุษยชาติต่อยูเนสโก และการจัดทําร่างบันทึกความเข้าใจ ว่าด้วยความร่วมมือทางวัฒนธรรมระหว่างกระทรวงวัฒนธรรมและกระทรวงวัฒนธรรมแห่งสหพันธรัฐรัสเซีย
อย่างไรก็ตามคาดว่า นายกรัฐมนตรี จะสั่งการเน้นย้ำให้ทุกหน่วยงาน ในช่วงเทศกาลสงกรานต์ ที่ประชาชนเดินทางกลับภูมิลำเนา โดยขอความร่วมมือดูแลความปลอดภัยในการเดินทางบนท้องถนน รวมถึงการเล่นน้ำในพื้นที่ การจัดงาน กิจกรรมเล่นน้ำ ให้เกิดความปลอดภัยในทุกพื้นที่ ตลอดจนการเดินกลับของประชาชนหลังเทศกาลสงกรานต์ด้วย
ผู้สื่อข่าวรายงานว่า วันนี้มีรัฐมนตรีลาประชุม 9 คน ประกอบด้วย
1.นายสุพัฒนพงษ์ พันธ์มีเชาว์ รองนายกรัฐมนตรี และรัฐมนตรีว่าการกระทรวงพลังงาน
3.นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา
4.นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม
5.นายอาคม เติมพิทยาไพสิฐ รัฐมนตรีว่าการกระทรวงการคลัง
6.นายสุชาติ ชมกลิ่น รัฐมนตรีว่าการกระทรวงแรงงาน
7.นายสุนทร ปานแสงทอง รัฐมนตรีช่วยว่าการกระทรวงเกษตรและสหกรณ์
8.นายสินิตย์ เลิศไกร รัฐมนตรีช่วยว่าการกระทรวงพาณิชย์
9.คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ